PASTABOS IR PASIŪLYMAI

Dėl biudžetinių įstaigų nuostatų

2024-06-26

Vadovaudamiesi Savivaldybių administracinės priežiūros įstatymu atlikome 2024-07-04  Šiaulių miesto savivaldybės tarybos posėdžiui teikiamo sprendimų projektų Nr. TSP-357, TSP -358 (toliau – Sprendimų projektai).
Nustatyta, kad Sprendimų projektais tvirtinamuose biudžetinių įstaigų Nuostatuose (toliau – Nuostatai) nurodoma, jog Mero kompetencija yra nustatyti maksimalų etatų skaičių įstaigose.
Atkreipiame Jūsų dėmesį, kad LR Biudžetinių įstaigų įstatymo (toliau - BĮĮ) 5 straipsnio 3 dalis nustato, kokias funkcijas atlieka Biudžetinės įstaigos savininko teises ir pareigas įgyvendinanti institucija t.y.: 1) tvirtina biudžetinės įstaigos nuostatus; 2) priima į pareigas ir atleidžia iš jų ar nušalina nuo pareigų biudžetinės įstaigos vadovą; 3) skiria ir atšaukia biudžetinės įstaigos stebėtojų tarybos (toliau – stebėtojų taryba) narius, jeigu biudžetinė įstaiga turi stebėtojų tarybą; 4) priima sprendimą dėl biudžetinės įstaigos buveinės pakeitimo; 5) priima sprendimą dėl biudžetinės įstaigos pertvarkymo, reorganizavimo ar likvidavimo; 6) priima sprendimą dėl biudžetinės įstaigos filialo steigimo ir jo veiklos nutraukimo; 7) skiria ir atleidžia likvidatorių arba sudaro likvidacinę komisiją ir nutraukia jos įgaliojimus; 8) sprendžia kitus šiame įstatyme, kituose įstatymuose ir biudžetinės įstaigos nuostatuose jos kompetencijai priskirtus klausimus”. Atsižvelgiant į BĮĮ 5 straipsnio 3 dalies nuostatas, darytina išvada, kad BĮĮ nenumato galimybės Merui nustatyti maksimalų etatų skaičių biudžetinėse įstaigose. Be kita ko, Tarptautinių žodžių žodyne nurodoma, kad etatas yra laikomas pareigybiniu vienetu, o atsižvelgiant į BĮĮ 11 straipsnio 1 dalies 4 punkto nuostatas, kurios nurodo, kad biudžetinės įstaigos vadovas nustato biudžetinės įstaigos struktūrą ir darbuotojų pareigybių sąrašą, darytina išvada, kad pareigybių skaičių biudžetinės įstaigos vadovas gali nusistatyti savarankiškai.
Be kita ko, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo 4 straipsnio 1 dalis taip pat nurodo, kad „Biudžetinės įstaigos pareigybių skaičių ir pareigybių sąrašą, naudodamasis ekonomikos ir inovacijų ministro patvirtintu Lietuvos profesijų klasifikatoriaus kodu ir pritaikydamas profesijos pavadinimą konkrečiai pareigybei įvardyti, nustato biudžetinės įstaigos vadovas, konsultuodamasis su darbuotojų atstovais.“

Pažymėtina ir tai, kad 2023 m. lapkričio 16 d. buvo priimtas Lietuvos Respublikos vietos savivaldos įstatymo Nr. I-533 6, 15, 18, 21, 25, 27, 29, 33, 34, 38, 39, 43, 55, 60 ir 68 straipsnių pakeitimo įstatymas (toliau -  Pakeitimo įstatymas)(įsigaliojo 2024-01-01), kurio 2 straipsniu buvo pakeistas 15 straipsnio 2 dalies 9 punktas, kuris nurodo, kad savivaldybės tarybos kompetencija yra savivaldybės biudžetinių įstaigų nuostatų tvirtinimas mero teikimu ( t.y. nebeliko savivaldybės tarybos kompetencijos "savivaldybės biudžetinių įstaigų struktūros, nuostatų ir darbo užmokesčio fondo tvirtinimas didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus savivaldybės biudžetinėse įstaigose nustatymas mero teikimu"). Pakeitimo įstatymo 6 straipsniu buvo pakeistas ir 27 straipsnio 2 dalies 6 punktas, kuris nurodo, jog meras teikia savivaldybės tarybai tvirtinti savivaldybės biudžetinių įstaigų nuostatus.
Atsižvelgiant į Pakeitimo įstatymo nuostatas, darytina išvada, kad Vietos savivaldos įstatymas nesuteikia teisės Merui nustatyti etatų skaičių įstaigose.

Atkreiptinas dėmesys ir į tai, kad Vyriausybės atstovas 2024 m. gegužės 15 d. kreipėsi į Regionų administracinio teismo Šiaulių rūmus su prašymu „Dėl Šiaulių miesto savivaldybės taryba 2024 m. kovo 7 d. sprendimo Nr. T-54 „Dėl Šiaulių miesto savivaldybės administracijos nuostatų patvirtinimo“, kuriame prašo teismo panaikinti Šiaulių miesto savivaldybės tarybos 2024 m. kovo 7 d. sprendimu Nr. T-54 „Dėl Šiaulių miesto savivaldybės administracijos nuostatų patvirtinimo“ 1 punktu patvirtintų Šiaulių miesto savivaldybės administracijos nuostatų 14.2 papunktį, kuris nustato, kad savininko teises ir pareigas įgyvendinančios institucijos (mero) kompetencija yra „nustatyti maksimalų etatų skaičių Administracijoje.

Atsižvelgiant į tai, kas pateikta aukščiau, siūlome tikslinti Sprendimų projektais tvirtinamus Nuostatus, kad jie atitiktų šiuo metu galiojantį teisinį reglamentavimą.

